## Odluka Ustavnog suda Republike Hrvatske broj:U-IIIA-1250/2005 od 9. svibnja 2007.

### NN 55/2007 (30.5.2007.), Odluka Ustavnog suda Republike Hrvatske broj:U-IIIA-1250/2005 od 9. svibnja 2007.

# USTAVNI SUD REPUBLIKE HRVATSKE

**1782**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, Predsjednica Vijeća, te suci Marijan
Hranjski, Ivan Mrkonjić, Emilija Rajić, Smiljko Sokol i Vice Vukojević, članovi
Vijeća, odlučujući o ustavnoj tužbi koju je podnijela K. V. iz T., koju zastupa
D. S., odvjetnik iz Z., na sjednici održanoj 9. svibnja 2007. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod brojem: P-14/98, u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u »Narodnim
novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositeljici ustavne tužbe K. V. iz T., C. P. 17, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« broj 41/01. – pročišćeni tekst) u iznosu od 10.500,00
kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica ustavne tužbe podnijela je 16. ožujka 2005. godine, na temelju
članka 63. Ustavnog zakona o Ustavnom sudu Republike Hrvatske (»Narodne novine«
broj 99/99., 29/02. i 49/02. – pročišćeni tekst, u daljnjem tekstu: Ustavni
zakon), ustavnu tužbu zbog nedonošenja sudske odluke u razumnom roku. Smatra da
je Općinski sud u Zagrebu, ne odlučivši o njezinim pravima i obvezama u razumnom
roku u predmetu koji se pred tim sudom vodi pod brojem: P-14/98, povrijedio
njezino ustavno pravo zajamčeno člankom 29. stavkom 1. Ustava Republike
Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku povodom ustavne tužbe, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zagrebu te uvida u presliku spisa Općinskog suda u Zagrebu broj: P-14/98,
utvrdio sljedeće pravno relevantne činjenice za odlučivanje o povredi ustavnog
prava podnositeljice, zajamčenog člankom 29. stavkom 1. Ustava:
Podnositeljica je 5. siječnja 1998. godine Općinskom sudu u Zagrebu podnijela
tužbu protiv Republičkog fonda mirovinskog i invalidskog osiguranja radnika
Hrvatske, Centralne službe Zagreb, radi isplate dospjelih, neisplaćenih iznosa
mirovine za razdoblje od kolovoza 1991. do kolovoza 1997. godine.
Ročište za glavnu raspravu održano je 8. lipnja 1998. godine na kojemu je
raspravnim rješenjem podnositeljici naložena dostava odluka Vrhovnog suda
Republike Hrvatske na koje se podnositeljica pozvala u pogledu nadležnosti suda
u sporovima radi isplate mirovine, te da obavijesti sud je li protiv rješenja
Republičkog fonda mirovinskog i invalidskog osiguranja radnika Hrvatske,
Područne službe u Karlovcu od 13. svibnja 1998. (kojim je obustavljena isplata
mirovine) izjavila žalbu ili pokrenula upravni spor.
Podneskom od 29. srpnja 1998. podnositeljica je udovoljila traženju suda.
Dopisom od 8. svibnja 2002. godine Općinski sud u Zagrebu pozvao je
podnositeljicu da se izjasni je li protiv rješenja Republičkog fonda mirovinskog
i invalidskog osiguranja radnika Hrvatske, Područne službe u Karlovcu od 13.
svibnja 1998. podnijela tužbu Upravnom sudu.
Podneskom od 21. svibnja 2002. podnositeljica je obavijestila Općinski sud da je
8. prosinca 1999. godine pokrenula upravni spor.
Rješenjem Općinskog suda u Zagrebu broj: P-14/98 od 7. lipnja 2002., prekinut je
parnični postupak do okončanja upravnog spora.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba Općinskom sudu u Zagrebu podnesena je 5. siječnja 1998. godine.
Ustavna tužba podnijeta je 16. ožujka 2005. godine, a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno sedam (7) godina, dva (2) mjeseca i deset (10)
dana.

4.2. POSTUPANJE NADLEŽNOG SUDA

Postupak se do podnošenja ustavne tužbe vodio isključivo pred prvostupanjskim
sudom. Nakon prvog ročišta za glavnu raspravu sud je bio potpuno neaktivan tri
(3) godine, devet (9) mjeseci i osam (8) dana. Od 7. lipnja 2002. do danas
postupak je u prekidu.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u parničnom postupku, nije
doprinijela duljini postupka.

4.4. SLOŽENOST SUDSKOG PREDMETA

Ustavni sud utvrđuje da u predmetu nema elemenata složenosti.

OCJENA USTAVNOG SUDA

5. Ustavni sud utvrđuje da se u razmatranom razdoblju postupak vodi preko sedam
godina, te da je postupak još u tijeku. Imajući u vidu ukupno trajanje postupka,
razdoblje neaktivnosti i neučinkovito postupanje Općinskog suda u Zagrebu te
činjenicu da se postupak cijelo vrijeme do podnošenja ustavne tužbe vodio pred
sudom prvog stupnja, koji nije donio nijednu meritornu odluku, a imajući u vidu
značaj parničnog postupka za podnositeljicu ustavne tužbe (isplata neisplaćenih
mirovina), Ustavni sud utvrđuje da je povrijeđeno pravo podnositeljice na
suđenje u razumnom roku, zajamčeno člankom 29. stavkom 1. Ustava Republike
Hrvatske.
Stoga je, na temelju članka 63. stavaka 1. i 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na članku 29. Ustavnog zakona.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-1250/2005
Zagreb, 9. svibnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 55/2007-1782
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)